WICE ลั่นรายได้ปีนี้โตตามเป้า ตั้งเป้าปี 60 โตเกิน 30%
WICE ลั่นรายได้ปีนี้โต 35-40% ตามเป้า หลังงานขนส่งเพิ่มขึ้น-รับรู้รายได้จากการซื้อกิจการ SEL เผยอยู่ระหว่างเจรจาพันธมิตรลุยธุรกิจโลจิสติกส์ในตปท. ตั้งเป้ารายได้ปี 60 โตเกิน 30%
9 ธ.ค. 2559

นางอารยา คงสุนทร ประธานเจ้าหน้าที่บริหาร บริษัทไวส์ โลจิสติกส์ จำกัด (มหาชน) หรือ WICE เปิดเผยว่า บริษัทตั้งเป้ารายได้ปี 60 จะเติบโตไม่ต่ำกว่า 30% ซึ่งรวมการซื้อกิจการ Sun Express Logistics Pte.Ltd (SEL) จากปีนี้ตามเป้าโต 35-40% โดย 9 เดือนที่ผ่านมามีรายได้แล้ว 693.55 ล้านบาท สูงกว่าทั้งปี 58 ที่รายได้ 689.48 ล้านบาท ซึ่งไตรมาส 4/59 บริษัทรับรู้รายได้จาก SEL ประมาณ 100 ล้านบาท ในขณะที่ปี 60 คาดรับรู้รายได้ 350 ล้านบาท
ทั้งนี้บริษัทได้รับปัจจัยหนุนการเติบโตมาจากงานขนส่งที่เพิ่มมากขึ้น โดยเฉพาะงานขนส่งทางอากาศ (Air Freight) โดยปริมาณการให้บริการทางอากาศเพิ่มขึ้นอย่างเห็นได้ชัด ซึ่งในไตรมาส 4/59 ถือเป็นไตรมาสที่รับรู้รายได้จาก SEL เต็มไตรมาส หลังจากรับรู้รายได้ล็อตแรกเข้ามาในไตรมาส 3/59 จำนวน 76.88 ล้านบาท โดยปัจจุบันงานขนส่งทางอากาศมีสัดส่วนรายได้อยู่ที่ 22% ปี 60 คาดขยับมาอยู่ที่ 30-35%
ส่วนงานขนส่งทางทะเล (Sea Freight) และงานขนส่งภายในประเทศมีการขยายตัวในเกณฑ์ดี ล่าสุดบริษัทได้รับงานใหม่เข้ามาอีก 1 ราย ที่ทำธุรกิจเกี่ยวกับโซลาร์เซลส์ มีมูลค่างาน 50-60 ล้านบาท จะรับรู้รายได้ในปีหน้าทั้งหมด
สำหรับธุรกิจคลังสินค้านั้นบริษัทได้รับงานบริหารจัดการคลังสินค้าทั้งระบบให้กับบริษัทผู้ผลิตยางรถยนต์รายใหญ่ โดยเบื้องต้นมีความต้องการใช้พื้นที่คลังสินค้าขนาด 3,000 ตารางเมตร เพื่อจัดเก็บสินค้าและวัตถุดิบยางรถยนต์ ได้มีการเซ็นสัญญา 3 ปี คิดเป็นมูลค่า 30 ล้านบาทต่อปี ซึ่งจะเริ่มรับรู้รายได้เข้ามาในปีหน้าเป็นต้นไป
ขณะที่ปัจจุบันบริษัทอยู่ระหว่างเจรจากับพันธมิตรเพื่อร่วมลงทุนทำธุรกิจโลจิสติกส์ในต่างประเทศ แต่ยังไม่สามารถเปิดเผยถึงรายละเอียดต่างๆ ได้ คาดว่าจะสามารถสรุปแผนการร่วมลงทุนได้ในช่วงต้นปี 60
 